《兰陵王 游石门》
清代·曹亮武

耸而削。下视聱牙太恶。缘延过，直学猿猱，岩突当胸几推落。

此行应悔错。一二从游悸愕。手扪罅、半趾才容，问道何年废椎凿。

俄然转幽壑。有千尺惊涛，涧底喷薄。乔林闭日阴风作。

更森列奇石，狮蹲凤舞，苍龙偃卧旋奋跃。或哮虎相搏。

崩剥。蔓藤缚。怅旧日翻经，迹已湮却。两崖高峙如楼阁，但齿齿棱棱，憾摇羁魄。

归来暗省，怕夜里，睡难著。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。